Pirinas
Pirinas (bulg. Пирин) − kalnų masyvas Bulgarijos pietvakariuose ir nedidelė dalis (pietinis galas) Graikijoje, tarp Strumos ir Mestos upių slėnių. Didžiausias aukštis 2914 m (Vichreno kalnas). Pirinas susidaręs daugiausia iš granito, kristalinio skalūno, marmuro. Pirine vyrauja alpiškos reljefo formos. Yra daug karštųjų versmių. Iki 2000 m aukščio auga miškai. 1962 m. įkurtas Vichreno nacionalinis parkas. 1974 m. parko teritorija žymiai padidinta, o jis pats pervadintas į Pirino nacionalinį parką.